Dynastini

Dynastini er en gruppe av biller som hører til familien skarabider (Scarabaeidae). Denne underfamilien omfatter noen av de aller største og tyngste billene, som herkulesbillen (Dynastes hercules) og elefantbillen (Megasoma elephas).


== Utseende ==

Store til meget store (25–175 millimeter) biller, kroppen mer eller mindre sylindrisk. Fargen er vanligvis svart, men kan også være gulbrun eller rødbrun. Det er stor forskjell på kjønnene. Hannen er vanligvis markert større enn hunnen, og har et langt horn på hodet, ofte også ett til tre fremoverrettede horn på pronotum. Hannene er nesten alltid glatte og blanke, hunnene derimot ofte matte og fint hårete. Antennene er korte og vifteformede ytterst. Beina er temmelig lange, særlig forbeina kan være forlenget, ytterst med lange, skarpe klør. Leggen på det fremre beinparet (protibia) har 2-3 skarpe tenner på yttersiden i ytre del.


== Levevis ==
Alle Dynastini lever i skog i tropiske eller subtropiske områder. De fleste har larver som lever i død ved eller muld, og utviklingen tar gjerne flere år. Tross sine tunge kropper flyr disse billene godt. De er mest aktive om natten og kommer gjerne til lys. De eter gjerne råtnende frukt. Hannene bruker hornene sine til å sloss om hunnene, en hann prøver gjerne å få hornet under motstanderen og vippe ham over på ryggen. Dette kan forklare hvorfor mange arter har utviklet påfallende store horn, ved seksuell seleksjon.
Disse billene er meget populære blant samlere, særlig som eksotiske «kjæledyr». I alle fall noen av artene er forholdsvis enkle, men tidkrevende, å avle opp i fangenskap.


== Utbredelse ==
Disse artene er utbredt i tropiske og subtropiske områder over hele Jorda, men mangler i Europa. I Amerika er gruppen utbredt nord til det sørlige USA. Flest arter finnes i Indonesia og Mellom-Amerika.


== Systematisk inndeling ==

Ordenen biller, Coleoptera
Underordenen Polyphaga
Overfamilien skarabider, Scarabaeoidea
Familien skarabider, (Scarabaeidae) Latreille, 1806
Underfamilien hornbiller, Dynastinae MacLeay, 1819
Stammen Dynastini Mac Leay, 1819 – 12 slekter, til dels kjempestore arter
Understammen Chalcosomina Rowland & Miller, 2012
Slekten Beckius Dechambre, 1992 – én art, Sørøst-Asia, noen ganger regnet til Eupatorus
Slekten Chalcosoma Hope, 1837 – 4 arter, Sørøst-Asia
Chalcosoma atlas (Linnaeus, 1758)
Slekten Eupatorus Burmeister, 1847 – 7 arter, Sørøst-Asia
Slekten Haploscapanes Arrow, 1908 – 4 arter, Ny-Guinea og Australia
Slekten Pachyoryctes Arrow, 1908 – 2 arter, Sørøst-Asia
Understammen Dynastina MacLeay, 1819
Slekten Augosoma Burmeister, 1841 – 2 arter, Afrika
Slekten Dynastes MacLeay, 1819 – 8 arter, Sør- og Mellom-Amerika
Herkulesbille, Dynastes hercules (Linnaeus, 1758)
Slekten Golofa Hope, 1837 – minst 30 arter, Sør- og Mellom-Amerika
Slekten Megasoma Kirby, 1825 – 18 arter, Sør- og Mellom-Amerika
Elefantbille, Megasoma elephas (Fabricius, 1775)
Understammen Xylotrupina Hope
Slekten Allomyrina Arrow, 1911 – 4 arter, Sørøst-Asia
Slekten Endebius Lansberge, 1880 – 2 arter, Sørøst-Asia, ofte ført til Xylotrupes
Slekten Xylotrupes Hope, 1837 – 20 arter, Sørøst-Asia og Australia


== Referanser ==


== Kilder ==
Dynastidae GENERA / DYNASTINI


== Eksterne lenker ==
(en) Dynastini hos ITIS 
(en) Kategori:Dynastini – bilder, video eller lyd på Wikimedia Commons 
Dynastini – detaljert informasjon på Wikispecies 
«Bildegalleri over Dynastinae» (engelsk). Besøkt 12. november 2018. 
«Utbredelse av slektene» (engelsk). Besøkt 12. november 2018.